ยอดออมสัจจะทะลุ2.9หมื่นล.หนุนสร้างอาชีพ
พช.โชว์ผลงานกลุ่มออมทรัพย์เพื่อการผลิต ยอดเงินสัจจะสะสมเกือบ 3 หมื่นล้าน มีสมาชิก 3.4 ล้านคน สนับสนุนเงินกู้ประกอบอาชีพ 2.1 หมื่นล้าน
13 มี.ค. 2562

พช.โชว์ผลงานกลุ่มออมทรัพย์เพื่อการผลิต ยอดเงินสัจจะสะสมเกือบ 3 หมื่นล้าน มีสมาชิก 3.4 ล้านคน สนับสนุนเงินกู้ประกอบอาชีพ 2.1 หมื่นล้าน
นายทรงพล วิชัยขัทคะ ผู้อำนวยการสำนักพัฒนาทุนและองค์กรการเงินชุมชน กรมการพัฒนาชุมชน (พช.) กระทรวงมหาดไทย เผยว่า พช.ได้ส่งเสริมให้ประชาชนจัดตั้งกลุ่มออมทรัพย์เพื่อการผลิต เป็น การรวมตัวกันเพื่อช่วยเหลือซึ่งกันและกัน มีการให้ออม "เงินสัจจะสะสมทรัพย์" เพื่อใช้เป็นทุนให้สมาชิกได้กู้ยืมไปประกอบอาชีพ ดำเนินการมาตั้งแต่วันที่ 6 มี.ค. 2517 ปัจจุบันครบรอบ 45 ปี มียอดเงินสัจจะสะสมแล้ว 29,827 ล้านบาท มีสมาชิกมากกว่า 3.4 ล้านคน สนับสนุนเงินกู้ให้กับประชาชนไปประกอบอาชีพมากกว่า 21,063 ล้านบาท
ทั้งนี้ พช.ได้เข้าไปให้ความรู้เพื่อพัฒนาขีดความสามารถของคณะกรรมการกลุ่มออมทรัพย์ เพื่อการผลิตในด้านการบริหารจัดการ การบัญชี และการบริหารจัดการเครือข่าย เพื่อให้มีความเข้มแข็งและมี ธรรมาภิบาล ด้วยการน้อมนำหลักปรัชญาของเศรษฐกิจพอเพียงมาใช้ในการดำเนินชีวิต และการส่งเสริมการออมอย่างทั่วถึงในทุกช่วงอายุคนให้เกิดเป็นรูปธรรม
อย่างไรก็ตาม จากการสนับสนุนเงินกู้ให้กับประชาชนไปประกอบอาชีพ 2.1 หมื่นล้านบาทนั้น ทำให้เกิดการสร้างงาน สร้างอาชีพ และสร้างรายได้จำนวนมาก โดยมีประชาชนได้รับประโยชน์มากกว่า 1.5 ล้านคน